
LE PARFAICT
 
MACQVEREAV
 
SVIVANT LA COVR,
 
Contenant vne Hiſtoire nouuellement
paſſée à la foire de S. Germain, Entre
vn Grand, & l’vne des plus notables
& renommées Courtiſannes
de Paris.


DEuriez vous pas donc Magdelaine,

Ainſi qu’on void vne Panteine

Des beccaſſes ſerrer le cous,

Außi ſerrer entre vos cuiſſes

Les ceruelats, & les ſauciſſes,

Qui ſe meurent cent fois pour vous.

 

﻿Les ſauciſſons dedans Bolongne,

Ne portent point ſi bonne trongne,

Que fait le vit d’vn Cauallier :

Ny les andouilles de Troye,

Ny l’anguille, ny la lamproye,

N’égalent point ce doux gibier.



﻿C’eſt vn Caualier ſans reproche,

Dur au combat comme vne roche :

Hà ! ie l’ay dit, n’en dites mot,

Son eſpee eſt de bonne trempe,

Son vit ardent comme vne lampe,

Ou vn cheual qui va le trot.



﻿Je le ſçay bien (dites nous belle)

Qu’il a vne bonne alumelle :

Mais ie crains que comme le cocq

Apres l’auoir fait, le publie,

Qu’à tout le monde il ne le die,

Alors que deviendroit mon noc. CON.

 

﻿Vous eſtes vne fine buſe,

Son vit n’eſt pas vne harquebuſe,

Qui deſchargeant meine du bruict,

Il eſt muet comme vne carpe,

Et l’on ne ſent preſque l’eſcarpe

De cet eſprit qui va de nuict.



﻿Les beſtes qui ne ſont tant belles,

Que vous dites, s’en paſſent elles ?

Nenny par bleu, les morpions

Et toute autre petite beſte,

Comme puces, & poux de teſte,

Picquent ainſi que des lions.



﻿Vn leurier ſur vne leurette,

Roidement tire ſa brayette,

Comme Robert ſur Alizon

Et crois, que tous pareils nous ſommes

A ces beſtes, fors que nous hommes

Avons vn peu moins de raiſon.

 

﻿Jamais beſte ne ſe pollue,

Mais vne femme diſſolue

Se façonne vn gaudemiſi,

Qui la ſouille, fouille, farfouille,

Et chatouille, comme l’andouille

D’vn homme, qui foutroit ainſi.



﻿C’eſt trop nous dõner d’eaux beniſtes,

Vous le dites, vous le dédites,

Vous donnez l’aßignation,

L’heure venue on s’y tranſporte,

Mais l’on ne baiſe que la porte,

Au lieu de vous baiſer le con.



﻿L’autre iour i’aguettois mon maiſtre,

Sifflant deuant voſtre feneſtre,

Je me penſois tout en eſt dit,

I’haraſſois d’aiſe en ma chemiſe,

Me penſant qu’il vous auoit priſe

A la pointe de ſon beau vit.

 

﻿Vous eſtes vne marte ſublime,

Gaufridi ne ſceut point l’eſcrime,

Si bien que vous, le Latin :

Et plus gros que deux Breuiaires

Vous auez faict des Commentaires

Des poſtures de l’Aretin.



﻿Vous auez, ſçauante portefeſſe,

Publiquement par tout la Breſſe,

Monſtré de arte amandi,

Soubs le ſigne d’vne brayette :

Venus qui fut voſtre planette,

Vous fit naiſtre le Vendredi.



﻿Vous le faiſiez pour vne pomme,

Iadis en Breſſe auec vn homme :

Maintenant vous n’auez égards,

Ma belle à cinquante piſtoles,

Vous qui n’auiez autres paroles,

Que qui en veut pour deux liards.

 

﻿Vous ſçauez ſi Monſieur en manque,

Et ſi ſa bourſe eſt vne banque,

Où vous pouuez à cent pour cent,

Comme les Iuïfs faire l’vſure

Voſtre con eſt de fine bure,

Puiſqu’il eſt tant vendu d’argent.



﻿Pendant que cet Hyuer nous dure,

Monſieur voudroit de cette bure

Faire à ſon vit vn balandran :

Il luy ſeroit fort bon, me ſemble,

Car quelques fois ce beau vit tremble

Comme l’eſguille d’vn cadran.



﻿Voſtre con eſt doublé d’hermine,

On en feroit vne Hongreline

A ſon beau vit, ou vn robon :

Mais il faudroit que la peluche

Vn peu deuant l’on épeluche,

Pour en oſter le morpion.

 

﻿Ce Caualier a tant d’addreſſes,

D’enchantemens, & de proueſſes,

Que dans le nid des paßereaux

Il va beſongner la femelle,

Si finement qu’il ne reſueille,

Ny le pere, ny les oyſeaux.



﻿Voſtre con a vne languette,

Et ce pendant ell’ eſt muette,

Monſieur eſt tel que voſtre con,

Car bien qu’il aye vne languette,

Ce n’eſt pour eſtre la trompette

De l’affaire de queſtion.

Hé Dieu, helas ! hé Dieu, que l’hõme

Pour auoir mangé d’vne pomme,

Porte de maux deſſus les reims,

Tout comme nous picquent les beſtes,

Et n’ont iamais, veroles, peſtes,

Chaudepiſſe, chancres & poulins.



I’ay veu des chiens plus de dix mille,

Leſquels foutaillent file à file,

D’vne ſeule chienne le con :

Mais pour cinq cens mille eſtocades,

Ils n’en furent iamais malades

Tant qu’ils le trouue touſiours bon.

 

Encore les chiens ont l’aduentage,

Qu’entrant dedans leur bordelage,

Ils ne payent pas vn douſain :

Nous autres donnons la piſtole,

Et n’en auons que la verole,

Souuente fois pour noſtre bien.



Marchant qui perd ne peut pas rire,

Viença laquais & va-tan dire

A ſoufreteux ce Medecin.

Qu’il vienne voir mon pauure vit,

Qui ne peut plus leuer la teſte,

Tant à preſent il eſt maudit.



Ie ſens deſia monter mon aſne,

Sanglé d’vne vieille ſotanne,

L’houſe de l’Eueſque Turpin.

Et dont les bords bordez de fanges,

Penſoient trouuer dix mil franges,

Qui pendilloient ſur l’eſcarpin.

 

﻿Vn grand chappeau de Ieſuitte,

Greſſé du ſuc de la marmitte,

Couuroit ſon percoranium,

Dorlotant vne longue barbe,

Dont le parfum eſt de rhubarbe,

De coloquinte & d’opium.



﻿Sa langue de ſuppoſitoire,

Plus aigue qu’vne lardoire.

Dieu ſoit céans diſoit alors,

Ce nez rouge comme eſcreuiſſe,

Dieu ſoit ceans, la chaudepiſſe,

Tout bas diſois-ie & vous dehors.



﻿Que ie meure pas de la corde,

Si i’entendois point ſon exorde ;

Moins encore ſa narration,

Car ce Docteur en Medecine,

Eſcorche la langue Latine

Comme vn Boucher fait vn mouton,

 

﻿Il ſe hauſſe, puis il ſe guinde,

Ne plꝰ ne moins qu’vn grãd cocq d’inde

Et iugeriez parfaictement

Que fauſſant les deſtinees,

Il veut tenir les grands iournees,

Quand il parle du iugement.



﻿Ego iuro, par la ſauatte,

Et la crepide d’Hippocrate,

Ie le cognoſce il eſt certain,

A cette iaune ſubucule,

Qu’auez planté voſtre mantule

Dedans le con d’vne putain.



﻿Mes boyaux ronflent de colere

Ie ſens deſia la caſſe amere

Iouer de l’eſpee à deux mains :

Garde le coup d’eſtoc de tailles,

Pour deſbouller iuſques aux entrailles

Milles ſortes d’humeurs vilains.

 

﻿Tant plus ie pouſſe, moins il entre.

Tout coule, tout roule du ventre,

Vuidant ma cauſe ſans appel,

Lors ie faiſois vne grimaſſe

Comme vn demon, que l’on terraſſe.

Deſſous les pieds d’vn ſainct Michel.



Iamais, iamais ie n’y retourne,

Ie le proteſte ſur la corne

Du plus grand cocu de Paris :

Car le renard fin et & ſage

Pris deux fois au meſme paſſage

Au troiſieſme n’eſt iamais pris.



﻿Vne putain qui pour ce tiltre,

A mille fois porté la Mitre

Par tous les lieux, aux carefours,

Me la donna pour mon eſpiſſe :

N’eſtois ie pas vn vray iocriſſe

De contenter là mes amours ?

 

﻿Cependant cette putain ſale,

Faiſoit de ſa Vierge Veſtale,

Et a plus brinbalé de coups

Que tous les gueux de l’Allemagne,

De France, Italie, & d’Eſpagne,

A l’hoſpital n’ont pris de poux.



﻿Son corps à plus ſouſtenu d’homme

Que toutes les putains de Romme,

Et plus mutilé de couillons,

Que Veniſe n’a de piſtoles

Et a donné plus de verolles

Que l’Occean n’a de ſablons.



﻿O trou remply de chaudepiſſe :

Tu es le trou de ſainct Patriſſe,

Qu’Irlande tient en ſes confins,

Car tu as pour lieux miſérables

Dix milles legions de diables,

Pleins de peſte & de venins.

 

﻿Que tes paillards les plus lubriques,

Ayent leur vit long comme picques

D’vn fin acier, trenchant aigu,

Tranſperçant comme des aiguilles,

Pour te rompre des ſpopondrilles,

Et les nerfs qui bandent ton cu.



﻿Mes beaux ſouhaits ne ſeroiẽt fables

Mais ie ſçay bien que tous les Diables

De l’emporter font du refu,

Craignant d’auoir la chaudepiſſe

Diſant qu’ils ont ſans le ſurplus

Aſſez de feuz au poil du cu.


FIN.

